Prokureur, sy pa en nog 10 in hof oor vee | Netwerk24
10 Mei 2019 20:32
'n Pretoriase prokureur, sy pa en nog tien medepligtiges wat in hegtenis geneem is vir die besit van vermoedelik gesteelde vee, het Donderdag in die hof verskyn.
Drie vragte beeste is byna op 'n plaas in Breyten gesteel. Foto: Verskaf
Brig. Leonard Hlathi, polisiewoordvoerder in Mpumalanga, sê hulle het inligting ontvang van 'n onwettige transaksie om beeste op 'n plaas in Breyten te steel.
Die beeste behoort aan 'n boer wat onlangs dood is en wie se boedel nog afgehandel moet word.
"Die Middelburgse veediefstaleenheid het 'n teen-operasie in ooreenstemming met die landelike veiligheidstrategie van die polisie rakende die beveiliging van landelike en plaasgemeenskappe beplan," sê Hlathi.
Volgens Hlathi is dit nie die eerste keer dat die gemeenskap so 'n groot verlies weens veediewe ly nie.
Die polisie het Dinsdag toegeslaan terwyl die verdagtes nog besig was om 'n derde vragmotor vol beeste te laai.
Van die verdagtes het van die toneel gevlug. Die prokureur en sy pa is agtergelaat. Die verdagtes het twee ander mans en 'n vrou wat na die beeste gekyk het, aangeval.
Die polisie het beslag gelê op drie vragmotors, die prokureur se bakkie en R95 000 kontant.
Die mans het op aanklagte van veediefstal en die besit van gesteelde goedere in die hof in Ermelo verskyn.
Brig. Hlathi sê 334 beeste, met 'n geraamde waarde van R3,1 miljoen, is later teruggekry.
Die saak teen vyf van die verdagtes, wat die prokureur en sy pa insluit, is tot 17 Mei vir aansoek om borgtog uitgestel, terwyl die saak teen die sewe ander laat vaar is.